
๏ ปรารถนาประสบพบงามเลิศ
รูปประเสริฐแสนงามดุจความฝัน
แต่แม้พบผุดผาดวิลาสพรรณ
ก็เพียงครู่แค่นั้นก่อนผันแปร

๏ ปรารถนาไพเราะเสนาะนัก
หวังจะรักเสียงซึ้งตะลึงแน่
ครั้นพบเสียงซึ้งทรวงสุดห้วงแด
ก็อยู่แค่ครู่ครั้งแล้วจางไป

๏ ปรารถนาเสาวคนธ์กมลมุ่ง
หอมจรุงระรื่นชื่นไฉน
แม้ประสบได้ดอมหอมชื่นใจ
ก็เลยไหลกลายอื่นมิยืนยง

๏ ปรารถนาไม่น้อยอร่อยลิ้น
ไม่สุดสิ้นอร่อยล้วนชวนลุ่มหลง
แม้พบเลิศรสชาติมิอาจปลง
ก็หาได้มั่นคงคนึงรส

๏ ปรารถนากอดรัดสัมผัสนุ่ม
ปรารถนาเร้ารุมคุมใจหมด
แม้สมดังหทัยเพราะใหญ่ยศ
แต่มิอาจกำหนดให้ยืนนาน

๏ เป็นแต่เพียงได้บ้างแล้วจางหาย
เพราะสิ่งนั้นวอดวายตามธาตุผลาญ
บ้างเพราะตนเปลี่ยนเองตามเพรงกาล
เคยว่าหวานกลับขมก็ถมไป

๏ แต่ว่าแรงปรารถนามิล้าอ่อน
แม้กายหย่อนยานเห็นโอนเอนไหว
ปรารถนามิย่ำแก่ตามวัย
กลับแผ่กว้างบังใบดุจไทรงาม

๏ แม้นมิได้ภาวนาให้กล้าแกร่ง
ให้จิตแรงเจริญเพ่งน่าเกรงขาม
ปรารถนาย่อมคลุกทุกโมงยาม
พร้อมจะหามลงเหวเปลวอารมณ์

๏ เว้นแต่มุ่งปรารถนาหานิโรธ
มุ่งดับโกรธอวิชชาตัณหาถม
จึงสมควรปรารถนาเอื้อมคว้าชม
เหล่าปวงปราชญ์นิยมเพราะดับเย็น

๏ คือทึ่สุดสามารถปรารถนา
เมื่อเจริญปัญญาย่อมรู้เห็น
เมื่อวิชชาเปี่ยมแล้วดั่งแผ้วเพ็ญ
ปรารถนาทุกประเด็นย่อมมลาย ๚ะ๛

....อารยะ คชทีป....
๒๒ พฤศจิกายน ๒๕๖๐
